62015TJ0381(02)_RES
Kawża T-381/15 RENV
International Management Group (IMG)
vs
Il-Kummissjoni Ewropea
Sentenza tal-Qorti Ġenerali (Id-Disa’ Awla Estiża) tal-4 ta’ Settembru 2024
“Responsabbiltà mhux kuntrattwali – Leġiżlazzjoni finanzjarja tal‑Unjoni – Implimentazzjoni tal-baġit tal-Unjoni taħt ġestjoni indiretta minn organizzazzjoni internazzjonali – Deċiżjoni li tirrifjuta lil persuna ġuridika r-rikonoxximent tal-istatus ta’ organizzazzjoni internazzjonali – Ksur suffiċjentement serju ta’ dispożizzjoni legali li tagħti drittijiet lill-individwi – Obbligu ta’ diliġenza – Dannu materjali – Telf ta’ opportunità li jiġu konklużi kuntratti ta’ ġestjoni indiretta mal‑Kummissjoni bħala organizzazzjoni internazzjonali u li jinġabru l‑ispejjeż amministrattivi korrispondenti – Rabta kawżali – Rekwiżit ta’ rabta kawżali diretta u ċerta – Assenza ta’ effett tal-illegalità kkonstatata fuq il-kwalità ta’ organizzazzjoni internazzjonali neċessarja għall‑kumpens – Okkorrenza ta’ avveniment sussegwenti għall-att illegali li jista’ jittieħed inkunsiderazzjoni mill-qorti tal-Unjoni – Deċiżjoni retroattiva li tikkonstata l-assenza ta’ kwalità ta’ organizzazzjoni internazzjonali neċessarja għall-kumpens matul il‑perijodu meħud inkunsiderazzjoni”
Proċedura ġudizzjarja – Sentenza tal-Qorti tal-Ġustizzja li torbot lill-Qorti Ġenerali – Kundizzjonijiet – Rinviju konsegwenti għal appell – Punti ta’ liġi maqtugħin definittivament mill-Qorti tal-Ġustizzja fil-kuntest tal-appell – Awtorità ta’ res judicata – Portata
(Statut tal-Qorti tal-Ġustizzja, ir-raba’ paragrafu tal-Artikolu 61; Regoli tal-Proċedura tal-Qorti Ġenerali, Artikolu 215)
(ara l-punti 27, u 28)
Responsabbiltà mhux kuntrattwali – Kundizzjonijiet – Illegalità – Ksur suffiċjentement serju tad-dritt tal-Unjoni – Ksur mill-Kummissjoni tal-obbligu ta’ diliġenza fil-kuntest tal-eżami tal-istatus ta’ organizzazzjoni internazzjonali – Adozzjoni ta’ deċiżjoni manifestament nieqsa minn ġustifikazzjoni legali u fattwali
(it-tieni paragrafu tal-Artikolu 340 TFUE)
(ara l-punti 37 sa 43)
Baġit tal-Unjoni Ewropea – Regolament finanzjarju – Implimentazzjoni tal-baġit – Implementazzjoni b’ġestjoni indiretta – Proċedura speċjali rriżervata għall-organizzazzjonijiet internazzjonali – Deċiżjoni illegali tal-Kummissjoni li tirrifjuta lil entità milli tikkonkludi ftehimiet ta’ ġestjoni indiretta minħabba dubji dwar l-istatus tagħha ta’ organizzazzjoni internazzjonali – Telf ta’ opportunità li jiġu konklużi dawn il-ftehimiet u li jiġi rċevut kumpens finanzjarju għall-ispejjeż indiretti – Ammissibbiltà
(Regolament tal-Parlament Ewropew u tal-Kunsill Nru 966/2012, Artikoli 58(1)(c) u 60(2))
(ara l-punti 47 sa 50)
Responsabbiltà mhux kuntrattwali – Kundizzjonijiet – Illegalità – Dannu – Rabta kawżali – Deċiżjoni illegali tal-Kummissjoni li tirrifjuta lil entità milli tikkonkludi ftehimiet ta’ ġestjoni indiretta minħabba dubji dwar l-istatus tagħha ta’ organizzazzjoni internazzjonali – Ksur tal-obbligu ta’ diliġenza – Assenza ta’ effett tal-illegalità kkonstatata fuq il-kwalità ta’ organizzazzjoni internazzjonali neċessarja għall-kumpens – Assenza ta’ rabta kawżali diretta u ċerta bejn din l-illegalità u d-dannu allegat – Ċaħda tar-rikors għad-danni kollu kemm hu
(it-tieni paragrafu tal-Artikolu 340 TFUE)
(ara l-punti 58 sa 66, u 84)
Responsabbiltà mhux kuntrattwali – Kundizzjonijiet – Illegalità – Dannu – Rabta kawżali – Deċiżjoni illegali tal-Kummissjoni li tirrifjuta lil entità milli tikkonkludi ftehimiet ta’ ġestjoni indiretta minħabba dubji dwar l-istatus tagħha ta’ organizzazzjoni internazzjonali – Deċiżjoni retroattiva li tikkonstata l-assenza ta’ kwalità ta’ organizzazzjoni internazzjonali matul il-perijodu kkonċernat – Assenza ta’ dannu reali u ċert – Ċaħda tar-rikors għad-danni kollu kemm hu
(it-tieni paragrafu tal-Artikolu 340 TFUE)
(ara l-punti 67 sa 69, u 84)
Responsabbiltà mhux kuntrattwali – Kundizzjonijiet – Illegalità – Evalwazzjoni tal-illegalità tal-att jew tal-aġir tal-istituzzjoni – Obbligu li jittieħdu inkunsiderazzjoni l-punti ta’ liġi u ta’ fatt eżistenti fil-mument tal-adozzjoni tal-imsemmi att jew aġir
(it-tieni paragrafu tal-Artikolu 340 TFUE)
(ara l-punti 74, u 75)
Responsabbiltà mhux kuntrattwali – Kundizzjonijiet – Illegalità – Dannu – Rabta kawżali – Evalwazzjoni – Possibbiltà għall-qorti tal-Unjoni li tieħu inkunsiderazzjoni punti ta’ liġi jew ta’ fatt sussegwenti għall-adozzjoni tal-att jew tal-aġir illegali
(it-tieni paragrafu tal-Artikolu 340 TFUE)
(ara l-punti 76 sa 79)
Sunt
Filwaqt li ddeċidiet bħala kulleġġ ġudikanti estiż, il-Qorti Ġenerali ċaħdet bħala infondat ir-rikors għad-danni ppreżentat minn International Management Group (IMG) u intiż għall-kumpens għad-dannu li huwa ġarrab minħabba d-deċiżjoni tal-Kummissjoni Ewropea tat-8 ta’ Mejju 2015 li ma tibqax tikkonkludi miegħu ftehim ta’ delega ġdid skont il-metodu ta’ ġestjoni indiretta previst mil-leġiżlazzjoni finanzjarja tal-Unjoni Ewropea (
1
), li dak iż-żmien kienet fis-seħħ, għall-benefiċċju tal-organizzazzjonijiet internazzjonali, sakemm l-istatus ġuridiku tiegħu kellu jiġi definittivament iċċarat (iktar ’il quddiem id-“deċiżjoni tat-8 ta’ Mejju 2015”). Permezz tas-sentenza tagħha, il-Qorti Ġenerali rrikonoxxiet, għall-ewwel darba, il-possibbiltà għal organizzazzjoni internazzjonali li tiltaqa’ ma’ rifjut illegali tal-Kummissjoni li tikkonkludi ftehim ta’ ġestjoni tad-delegazzjoni tal-baġit tal-Unjoni skont il-metodu ta’ ġestjoni indiretta, li titlob kumpens għat-telf tal-opportunità li tikkonkludi tali ftehim.
Ir-rikorrent, International Management Group (IMG) ġie stabbilit fil-25 ta’ Novembru 1994 bil-għan li jippermetti lill-Istati u lill-organizzazzjonijiet internazzjonali li jipparteċipaw fir-rikostruzzjoni tal-Bosnja-Ħerzegovina jkollhom entità ddedikata għal dan il-għan.
Fis-7 ta’ Novembru 2013, il-Kummissjoni adottat id-Deċiżjoni ta’ Implimentazzjoni, dwar il-Programm ta’ Azzjoni Annwali 2013 favur il-Mjanmar/Burma (
2
) ffinanzjat mill-baġit ġenerali tal-Unjoni Ewropea, abbażi tar-Regolament Nru 966/2012. (
3
) Din id-deċiżjoni kienet tipprevedi, b’mod partikolari, programm ta’ żvilupp tal-kummerċ li l-ispiża tiegħu kellha tiġi ffinanzjata mill-Unjoni u li l-implementazzjoni tiegħu kellha tiġi żgurata b’ġestjoni konġunta mar-rikorrent.
Fis-17 ta’ Frar 2014, l-Uffiċċju Ewropew ta’ Kontra l-Frodi (OLAF) informa lill-Kummissjoni li kien fetaħ investigazzjoni fuq l-istatus legali tar-rikorrenti. Fir-rapport finali tiegħu, l-OLAF qies, essenzjalment, li r-rikorrent ma kienx jikkostitwixxi organizzazzjoni internazzjonali, fis-sens tar-Regolamenti Nru 1605/2002 (
4
) u Nru 966/2012.
Fl-aħħar nett, il-Kummissjoni adottat id-deċiżjoni tat-8 ta’ Mejju 2015 li permezz tagħha hija ddeċidiet li, sakemm ikun hemm ċertezza assoluta dwar l-istatus ta’ organizzazzjoni internazzjonali tar-rikorrent, id-dipartimenti tagħha ma kinux ser jibqgħu jikkonkludu miegħu ftehim ta’ delega ġdid skont il-metodu ta’ ġestjoni indiretta previst mir-Regolament Nru 966/2012.
Ir-rikorrent ippreżenta rikors quddiem il-Qorti Ġenerali, intiż għall-annullament tad-deċiżjoni tat-8 ta’ Mejju 2015 u għall-kumpens għad-danni kkawżati minnha. Wara ċ-ċaħda ta’ dan ir-rikors, permezz tas-sentenza tat-2 ta’ Frar 2017, IMG vs Il-Kummissjoni (
5
), ir-rikorrent ippreżenta appell quddiem il-Qorti tal-Ġustizzja. Permezz ta’ sentenza tal-31 ta’ Jannar 2019, International Management Group vs Il-Kummissjoni (
6
), il-Qorti tal-Ġustizzja annullat is-sentenza tal-Qorti Ġenerali kif ukoll id-deċiżjoni tat-8 ta’ Mejju 2015 tal-Kummissjoni u bagħtet lura l-Kawża T-381/15 quddiem il-Qorti Ġenerali sabiex tingħata deċiżjoni dwar it-talba għal kumpens tar-rikorrent għad-danni allegatament ikkawżati minn din id-deċiżjoni.
Permezz ta’ sentenza tad-9 ta’ Settembru 2020, IMG vs Il-Kummissjoni (
7
), il-Qorti Ġenerali ċaħdet it-talba għal kumpens tar-rikorrent. Dan tal-aħħar ippreżenta appell quddiem il-Qorti tal-Ġustizzja.
Fit-8 ta’ Ġunju 2021, il-Kummissjoni adottat deċiżjoni li tirrifjuta li tirrikonoxxi lir-rikorrent, b’effett retroattiv mis-16 ta’ Diċembru 2014 (
8
), l-istatus ta’ organizzazzjoni internazzjonali previst mil-leġiżlazzjoni finanzjarja tal-Unjoni għall-implementazzjoni tal-fondi tal-Unjoni skont il-metodu ta’ ġestjoni indiretta (iktar ’il quddiem id-“deċiżjoni tat-8 ta’ Ġunju 2021”).
Permezz ta’ sentenza tat-22 ta’ Settembru 2022, IMG vs Il-Kummissjoni (
9
), il-Qorti tal-Ġustizzja annullat parzjalment is-sentenza inizjali u bagħtet lura l-Kawża T-381/15 RENV quddiem il-Qorti Ġenerali sabiex tingħata deċiżjoni dwar it-talba tar-rikorrent intiża għall-kumpens għad-dannu materjali allegatament ikkawżat mid-deċiżjoni tat-8 ta’ Mejju 2015.
Il-kunsiderazzjonijiet tal-Qorti Ġenerali
Preliminarjament, il-Qorti Ġenerali fakkret li, wara l-annullament ta’ deċiżjoni tal-Qorti Ġenerali mill-Qorti tal-Ġustizzja u wara li l-kawża tintbagħat lura quddiem il-Qorti Ġenerali, hija tiġi adita permezz tas-sentenza tal-Qorti tal-Ġustizzja (
10
) u għandha tagħti deċiżjoni dwar it-talbiet kollha mressqa mir-rikorrent, bl-esklużjoni ta’ dawk li jissodisfaw l-elementi tad-dispożittiv tad-deċiżjoni inizjali tal-Qorti Ġenerali li ma jkunux ġew annullati mill-Qorti tal-Ġustizzja kif ukoll il-motivi li jikkostitwixxu l-bażi neċessarja tal-imsemmija elementi, peress li dawn ikunu kisbu l-awtorità ta’ res judicata (
11
).
Qabelxejn, il-Qorti Ġenerali fakkret li l-istabbiliment tar-responsabbiltà mhux kuntrattwali tal-Unjoni huwa suġġett għall-fatt li jiġu ssodisfatti numru ta’ kundizzjonijiet, jiġifieri l-eżistenza ta’ ksur suffiċjentement serju ta’ dispożizzjoni legali intiża li tagħti drittijiet lill-individwi, ir-realtà tad-dannu u l-eżistenza ta’ rabta kawżali bejn il-ksur tal-obbligu tal-awtur tal-att u d-dannu mġarrab mill-persuni leżi.
Fl-ewwel lok, fir-rigward tal-kundizzjoni marbuta mal-eżistenza ta’ ksur suffiċjentement serju ta’ dispożizzjoni legali li għandha l-għan li tagħti drittijiet lill-individwi, il-Qorti Ġenerali ppreċiżat li l-Kummissjoni tgawdi minn setgħa diskrezzjonali wiesgħa meta teżerċita r-responsabbiltà, imposta fuqha, li timplimenta l-baġit tal-Unjoni skont il-metodu ta’ ġestjoni indiretta, li jippermetti lil din l-istituzzjoni tafda kompiti ta’ implimentazzjoni tal-baġit lil organizzazzjonijiet internazzjonali (
12
). Barra minn hekk, il-Qorti Ġenerali enfasizzat ukoll li l-obbligu ta’ diliġenza, li huwa inerenti għall-prinċipju ta’ amministrazzjoni tajba (
13
) u li japplika, b’mod ġenerali, għall-azzjoni tal-amministrazzjoni tal-Unjoni fir-relazzjonijiet tagħha mal-pubbliku, jimponi fuq l-istituzzjonijiet tal-Unjoni li jaġixxu b’attenzjoni u prudenza billi jeżaminaw l-elementi rilevanti kollha tal-każ inkwistjoni.
Issa, f’dan il-każ, mis-sentenza tal-appell (
14
) rriżulta li l-Qorti tal-Ġustizzja kienet ikkonstatat l-eżistenza ta’ ksur suffiċjentement serju tal-obbligu ta’ diliġenza li kellha l-Kummissjoni waqt l-adozzjoni tad-deċiżjoni tat-8 ta’ Mejju 2015. Konsegwentement, il-Qorti Ġenerali kkonstatat li l-Kummissjoni, billi adottat id-deċiżjoni tat-8 ta’ Mejju 2015, kisret l-obbligu ta’ diliġenza impost fuqha u, billi għamlet hekk, wettqet ksur suffiċjentement serju tad-dritt tal-Unjoni ta’ natura li stabbilixxa r-responsabbiltà tagħha.
Fit-tieni lok, kull dannu li għalih jintalab kumpens fil-kuntest ta’ rikors għad-danni mhux kuntrattwali tal-Unjoni skont it-tieni paragrafu tal-Artikolu 340 TFUE, għandu jkun reali u ċert. Min-naħa l-oħra, sabiex ir-responsabbiltà mhux kuntrattwali tal-Unjoni tkun tista’ tiġi stabbilita, id-dannu għandu jirriżulta b’mod suffiċjentement dirett mill-aġir illegali tal-istituzzjonijiet.
Tabilħaqq, hija l-parti li tixtieq tistabbilixxi l-eżistenza ta’ responsabbiltà mhux kuntrattwali li għandha tipproduċi provi konklużivi kemm dwar l-eżistenza u kemm dwar il-portata tad-dannu allegat, kif ukoll dwar l-eżistenza ta’ rabta kawżali suffiċjentement diretta bejn l-imġiba kkontestata tal-istituzzjoni u d-dannu allegat. Barra minn hekk, l-eżistenza ta’ dannu reali u ċert ma tistax tiġi kkunsidrata b’mod astratt mill-qorti tal-Unjoni, iżda għandha tiġi evalwata skont iċ-ċirkustanzi ta’ fatt preċiżi li jikkaratterizzaw kull kawża mressqa quddiem din tal-aħħar.
B’mod partikolari, il-Qorti Ġenerali kkonstatat li, meta l-Kummissjoni tirrifjuta, b’mod illegali, li tikkonkludi ftehim ta’ delega skont il-metodu ta’ ġestjoni indiretta ma’ organizzazzjoni internazzjonali, huwa possibbli li l-organizzazzjoni kkonċernata ssofri, minħabba f’hekk, dannu li jikkorrispondi mal-okkażjoni mitlufa li jinkiseb l-għoti ta’ din id-delegazzjoni. Issa, l-esklużjoni totali, bħala dannu reparabbli, tat-telf ta’ opportunità li jiġi konkluż ftehim ta’ delega skont il-metodu ta’ ġestjoni indiretta ma tistax tiġi aċċettata fil-każ ta’ ksur tad-dritt tal-Unjoni, peress li, fir-rigward speċjalment ta’ tilwima ta’ natura ekonomika, tali esklużjoni totali ta’ dan it-telf ta’ opportunità tkun ta’ natura li tirrendi fil-fatt impossibbli l-kumpens għad-dannu.
Għalhekk, mill-kunsiderazzjonijiet preċedenti rriżulta li, f’ċirkustanzi bħal dawk ta’ dan il-każ, meta l-Kummissjoni tirrifjuta, b’mod illegali, li tikkonkludi ftehim ta’ delega skont il-metodu ta’ ġestjoni indiretta ma’ organizzazzjoni internazzjonali, l-organizzazzjoni kkonċernata tista’ titlob il-kumpens għad-dannu li jikkorrispondi mhux għall-kumpens finanzjarju tal-ispejjeż indiretti li kienu jirriżultaw mill-implimentazzjoni ta’ tali ftehim, iżda għat-telf ta’ opportunità li tikseb tali kumpens.
F’dan ir-rigward, fir-rigward, l-ewwel nett, tal-kwistjoni tal-eżistenza ta’ rabta kawżali suffiċjentement diretta bejn l-illegalità li vvizzjat id-deċiżjoni tat-8 ta’ Mejju 2015 u t-telf ta’ opportunità invokata mir-rikorrent, il-Qorti Ġenerali fakkret li din l-illegalità kienet tikkonsisti fil-ksur tal-obbligu ta’ diliġenza li kellha l-Kummissjoni fl-eżerċizzju tas-setgħa diskrezzjonali tagħha. Issa, l-illegalità li tirriżulta, waqt l-adozzjoni ta’ deċiżjoni minn istituzzjoni tal-Unjoni, mill-ksur tal-obbligu ta’ diliġenza ma taffettwax neċessarjament il-fondatezza tad-deċiżjoni kkonċernata. Dan kien il-każ tal-illegalità li affettwat id-deċiżjoni tat-8 ta’ Mejju 2015.
Fil-fatt, mis-sentenza tal-appell (
15
) kien jirriżulta li l-konstatazzjoni tal-illegalità li vvizzjat id-deċiżjoni tat-8 ta’ Mejju 2015 ma kienet tinvolvi ebda obbligu għall-Kummissjoni li tirrikonoxxi lir-rikorrent l-istatus ta’ organizzazzjoni internazzjonali li huwa kien qiegħed jinvoka, filwaqt li dan ir-rikonoxximent kien jikkostitwixxi, skont il-leġiżlazzjoni finanzjarja tal-Unjoni u fil-każ tar-rikorrent, kundizzjoni obbligatorja sabiex huwa jkun jista’ jkompli jimplimenta l-baġit tal-Unjoni skont il-metodu ta’ ġestjoni indiretta u, għaldaqstant, sabiex il-Qorti Ġenerali tkun f’pożizzjoni li tikkonstata, fil-kuntest ta’ din l-azzjoni għad-danni, li huwa kien jiġġustifika telf ta’ opportunità li jikkonkludi ftehimiet ta’ ġestjoni ġodda skont dan il-metodu mal-Kummissjoni.
Konsegwentement, il-ksur tal-obbligu ta’ diliġenza li vvizzja d-deċiżjoni tat-8 ta’ Mejju 2015 ma setax jitqies li kien il-kawża diretta u ċerta tad-dannu finanzjarju li huwa invoka, jiġifieri t-telf ta’ opportunità li jikkonkludi, wara din id-data, fil-kwalità ta’ organizzazzjoni internazzjonali, ftehimiet ġodda ta’ delega ta’ ġestjoni tal-baġit tal-Unjoni skont il-metodu ta’ ġestjoni indiretta u li jirċievi s-somom previsti bħala kumpens għall-ispejjeż indiretti.
Fir-rigward, it-tieni nett, tal-kwistjoni dwar jekk id-dannu invokat mir-rikorrent kienx ta’ natura reali u ċerta, mid-deċiżjoni tat-8 ta’ Ġunju 2021, li tagħha l-Qorti Ġenerali kkonfermat il-legalità permezz ta’ sentenza tal-4 ta’ Settembru 2024, IMG vs Il-Kummissjoni (
16
), billi ċaħdet bħala infondat ir-rikors għal annullament ippreżentat mir-rikorrent u dirett kontra din id-deċiżjoni, irriżulta li huwa ma setax jinvoka l-istatus ta’ organizzazzjoni internazzjonali mis-16 ta’ Diċembru 2014.
Għalhekk, peress li, konformement mad-deċiżjoni tat-8 ta’ Ġunju 2021, ir-rikorrent ma kienx jissodisfa, fid-data tal-adozzjoni tad-deċiżjoni tat-8 ta’ Mejju 2015 u sussegwentement, il-kundizzjoni ta’ detenzjoni tal-istatus ta’ organizzazzjoni internazzjonali prevista mil-leġiżlazzjoni finanzjarja tal-Unjoni, huwa ma kellu l-ebda possibbiltà li jkompli bl-implimentazzjoni tal-baġit tal-Unjoni skont il-metodu ta’ ġestjoni indiretta u li jirċievi, konsegwentement, is-somom previsti bħala kumpens għall-ispejjeż indiretti.
Fid-dawl tal-kunsiderazzjonijiet preċedenti, din l-azzjoni għad-danni, li kienet ibbażata fuq il-premessa li r-rikorrent kien jikkostitwixxi organizzazzjoni internazzjonali fis-sens tal-leġiżlazzjoni finanzjarja tal-Unjoni u, f’dan ir-rigward, kellu possibbiltà serja li jkompli l-implimentazzjoni tal-baġit tal-Unjoni skont il-metodu ta’ ġestjoni indiretta, ma setgħetx tirnexxi.
L-annullament ta’ deċiżjoni mill-qorti tal-Unjoni ma jimplikax dritt għal kumpens għad-dannu finanzjarju invokat mid-destinatarju ta’ din id-deċiżjoni, jekk, wara s-sentenza ta’ annullament, l-istituzzjoni kkonċernata tadotta deċiżjoni retroattiva li d-dispożittiv tagħha jkun identiku u jekk il-qorti tal-Unjoni tqis li d-dispożittiv ta’ din id-deċiżjoni l-ġdida jkun legali.
(
1
)	Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (ĠU 2012, L 298, p. 1).
(
2
)	Deċiżjoni ta’ implementazzjoni C (2013) 7682 finali.
(
3
)	Artikolu 84 tar-Regolament Nru 966/2012.
(
4
)	Regolament tal-Kunsill (KE, EURATOM) Nru 1605/25 tal-25 ta’ Gunju 2002 rigward ir-Regolament Finanazjarju applikabbli ghall-bagit generali tal-Komunitajiet Ewropej (ĠU Edizzjoni Speċjali bil-Malti, Kapitolu 1, Vol. 4, p. 74).
(
5
)	Sentenza tat-2 ta’ Frar 2017, IMG vs Il-Kummissjoni (T‑381/15, mhux ippubblikata, EU:T:2017:57).
(
6
)	Sentenza tal-31 ta’ Jannar 2019, International Management Group vs Il-Kummissjoni (C‑183/17 P u C‑184/17 P, EU:C:2019:78).
(
7
)	Sentenza tad-9 ta’ Settembru 2020, IMG vs Il-Kummissjoni (T-381/381 RENV, iktar ’il quddiem is‑“sentenza inizjali, EU:T:2020:406).
(
8
)	F’din id-data, fis-16 ta’ Diċembru 2014, il-Kummissjoni ddeċidiet li tafda l-implimentazzjoni, b’ġestjoni indiretta, tal-programm ta’ żvilupp tal-kummerċ previst mid-Deċiżjoni ta’ Implimentazzjoni msemmija iktar ’il fuq, lil organizzazzjoni oħra minbarra r-rikorrent.
(
9
)	Sentenza tat-22 ta’ Settembru 2022, IMG vs Il-Kummissjoni (C-619/20 P u C-620/20 P, iktar ’il quddiem is-“sentenza tal-appell, EU:C:2022:722).
(
10
)	B’applikazzjoni tal-Artikolu 215 tar-Regoli ta’ Proċedura tal-Qorti Ġenerali,
(
11
)	Bis-saħħa tat-tieni paragrafu tal-Artikolu 61 tal-Istatut tal-Qorti tal-Ġustizzja tal-Unjoni Ewropea, fil-każ ta’ kawża mibgħuta lura, il-Qorti Ġenerali hija marbuta bil-punti ta’ liġi maqtugħa bid-deċiżjoni tal-Qorti tal-Ġustizzja.
(
12
)	Konformement mal-Artikolu 58(1)(c) tar-regolament Nru 966/2012 u mal-Artikolu 62 tar-Regolament (UE, Euratom) 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012 (ĠU 2018, L 193, p. 1, rettifika fil-ĠU 2019, L 60, p. 36).
(
13
)	Stabbilit fl-Artikolu 41 tal-Karta tad-Drittijiet Fundamentali tal-Unjoni Ewropea.
(
14
)	Punti 189 sa 194 tas-sentenza tal-appell.
(
15
)	B’mod partikolari, il-punti 113 u 156 tas-sentenza tal-appell.
(
16
)	Sentenza tal-4 ta’ Settembru 2024, IMG vs Il-Kummissjoni (T-509/21, EU:C:2024:xxx).